**NOTA INFORMATIVĂ**

**la proiectul legii pentru modificarea Codului contravențional al Republicii Moldova nr.218/2008**

|  |
| --- |
| **1. Denumirea autorului și, după caz, a participanților la elaborarea proiectului**  |
| Proiectul legii pentru modificarea Codului contravențional al Republicii Moldova nr.218/2008, a fost elaborat de către Ministerul Afacerilor Interne. |
| **2. Condițiile ce au impus elaborarea proiectului de act normativ și finalitățile urmărite** |
|  Asigurarea ordinii și securității publice, inclusiv pe segmentul faptelor contravenționale, reprezintă sarcina normativă primordială a autorităților publice. Se va reține la caz că acest deziderat poate fi realizat prin atingerea scopului legii contravenționale care, constă de altfel în apărarea drepturilor și libertăților legitime ale persoanei, inclusiv în soluționarea justă a cauzelor contravenționale prin individualizarea corectă a răspunderii contravenționale, precum și prevenirea de săvârșire a noilor contravenții.Prezentul proiect urmărește asigurarea aplicării corespunzătoare a legii contravenționale, făcând uz de principiul individualizării răspunderii contravenționale și sancțiunii contravenționale, în urma cărui fapt agentul constatator căruia i s-a atribuit prin lege aplicarea rigorilor normative, va ține cont de caracterul și de gradul prejudiciabil al contravenției, de persoana făptuitorului și de circumstanțele atenuante ori agravante, aplicând astfel o sancțiune contravențională proporțională urmărilor prejudiciabile survenite în urma faptei contravenționale săvârșite.Suplimentar, îmbinând caracterul coercitiv cu cel preventiv al legii contravenționale, urmează să se asigure un echilibru eficient dintre elementele constitutive ale faptei contravenționale și consecințele acesteia aferente subiectului contravenției. Proiectul susține intenția responsabilizării participanților la trafic, a căror acțiuni/inacțiuni ilicite generează urmări nesemnificative ordinii și securității publice, oferind posibilitatea aplicării alternative a unei sancțiuni cu caracter nepecuniar. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Prezentul proiect nu presupune armonizarea legislației naționale la prevederile legislației Uniunii Europene.  |
| **4. Principalele prevederi ale proiectului și evidențierea elementelor noi** |
|  Prin proiectul legii cu privire la modificarea Codului contravențional al Republicii Moldova nr.218/2008 se intenționează amendarea Codului contravențional prin înaintarea propunerilor de abrogare a art.26 lit. b) și art.28, și anume excluderea prevederilor referitoare la înlăturarea răspunderii contravenționale în cazul comiterii unei contravenții neînsemnate sau al tentativei de contravenție neînsemnată.Concomitent, proiectul propune modificarea art.33 alin.(3) prin revizuirea condițiilor de aplicare a avertismentului, și anume se consideră verosimil ca agentul constatator, în mod obligatoriu, să aplice avertismentul în toate cazurile prevăzute de codul indicat supra, fără remiterea cauzei contravenționale în instanța de judecată, dacă sunt întrunite cumulativ următoarele condiții: a) pe parcursul ultimului an înainte de comiterea faptei contravenționale, persoana nu fost sancționată pentru o contravenție similară; b) persoana a executat sancțiunile contravenționale aplicate pentru faptele comise anterior.Completarea art.228 alin.(1), art.229 alin.(1) și (2), art.230 alin.(1), (2), (4) și (41) reprezintă o continuitatea a propunerilor de modificare expuse supra fapt pentru care se recomandă amendarea legii contravenționale sub aspectul aplicării contravenientului a sancțiunii contravenționale sub formă de avertisment. În partea ce se referă la intrarea în vigoare a proiectului, acesta urmează să producă efecte juridice de la data publicării în Monitorul Oficial al Republicii Moldova. |
| **5. Fundamentarea economică-financiară** |
| Implementarea prevederilor proiectului nu necesită resurse financiare suplimentare de la bugetul de stat.  |
| **6. Modul de încorporare a actului în cadrul normativ în vigoare** |
|  Aprobarea prezentului proiect nu va genera modificarea altor acte normative ale Guvernului.  |
| **7. Avizarea și consultarea publică a proiectului** |
| În scopul respectării prevederilor Legii nr.239/2008 privind transparența în procesul decizional, proiectul va fi publicat pe pagina web oficială a Ministerului Afacerilor Interne (www.mai.gov.md), directoriul „Transparența”, secțiunea „Consultări publice” și pe platforma guvernamentală www.particip.gov.md. Anunț inițierea elaborării:\_\_\_\_\_\_\_\_\_\_\_\_\_\_\_\_\_\_\_ |
| **8. Constatările expertizei anticorupție** |
| Proiectul va fi supus expertizei anticorupție la Centrul Național Anticorupție |
| **9. Constatările expertizei de compatibilitate** |
| Prezentul proiect nu presupune armonizarea legislației naționale la prevederile legislației Uniunii Europene. |
| **10. Constatările expertizei juridice** |
| Proiectul urmează a fi expertizat de către Ministerul Justiției |
| **11. Constatările altor expertize** |
| Nu sunt necesare. |

**Secretar general adjunct al ministerului Vladislav COJUHARI**